Söed ja grillbrikett.  Valmispõletatud grillsöe ostmisel teadke, et parimaks peetakse ühtlast segu umbes tikutoosi mõõtu tükkidest. Ebaühtlased, väga suuri tükke sisaldavad segud põlevad tüütult kaua, kusjuures väiksemad tükid jõuavad vahepeal juba  lõpuni põleda ja kustuda. Grillsüsi olgu kindlasti valmistatud lehtpuidust, sest okaspuusüsi praksub ja pillub sädemeid.    Tavaliselt kulub ca 20 minutit süütamisest, et söed hakkaksid ühtlaselt hõõguma ja leeki enam ei oleks.    Kui süte pealispinnale tekib õrn valge tuhakiht, on söed grillimiseks valmis.    Grillsüte õige kuumuse tuvastamiseks hoidke kätt ca 10 cm kõrgusel sütest (st. resti kohal) 3-4 sekundit. Kui käel hakkab väga kuum ja te seda kauem süte kohal hoida ei  suuda, on kuumus grilimiseks paras.    Valmis söed ajage ahjuroobiga ühtlaselt segamini, et need saaksid igast küljest piisavalt hapnikku.    Grilli võiks jagada mõtteliselt pooleks - üks osa kuumem, teine jahedam. Nii saate edukamalt grillida erineva küpsusastmega tooteid ja teha järelküpsemist.    Grillbriketi puhul on süütamine lihtsam, sest brikett on pakitud spetsiaalsesse pakendisse, mis süüdatakse põlema. Grillbriketi pakid on üldjuhul väiksemad kui grillsöe pakid, kuid  tasub silmas pidada, et grillbrikett põleb grillsöest kauem ja seega on kulu väiksem.    Puud.  Kuna grillimiseks on vajalik võimalikult ühtlane kuumus, siis nõuab puutuli pidevat jälgimist. Sobilik puit peab põlema aeglaselt ja ühtlaselt ning eritama meeldivat lõhna, suits ja sädemed pole soovitavad. Nendele kriteeriumitele vastavad kask, tamm, õuna- ja kirsipuu (üldiselt kõik eestis kasvavad viljapuud) ja samuti paju. Juhul kui liha või kala suitsutatakse, siis sobib  kasutamiseks ka kask, kuid seda peale koore maha koorimist, vastasel juhul eritub koore põlemisel must suits mis liha või kala ära tahmab. Suitsu ja maitse andmiseks sobib nii grillimise kui ka suitsetamise protsessi käigus lisada sütele või puudele vaarikaoksi ja nõgeseid, mis annavad omakorda intensiivset suitsu, maitset ja nõgese puhul ka kuldse värvuse.    Grillimistule tegemiseks sobib hästi lepapuit kuna see on Eestis ka hõlpsasti kättesaadav. Okaspuud grillimiseks ei sobi, kuna need jätavad  lihale kibeda tõrvase kõrvalmaitse ja pilluvad sädemeid. Mitte mingil juhul ei tohi tulle visata männi- või kuusekäbisid - see tekitab tervistkahjustavat suitsu, mis tungib ka grillitavasse toitu. Samuti ei tohi tulle visata suitsukonisid ja muid mittesöödavaid asju.      Gaas.  Vedelgaas on kasutusel peaaegu kõigis eluvaldkondades, me kasutame gaasiseadmeid või vedelgaasiseadmete pakutavaid hüvesid igapäevaselt teadvustamata endile vedelgaasi olulisust energiaallikana.  Mugava grillimise tarvis on vaja leida kauplustest gaasigrilli seade ning gaasi müügipunktidest ostes lisada kas 5- või 11 kg grillgaasi (toidugaasi) balloon. Uued 11- ja 5 kg-sed gaasiballoonid on varustatud kiire click-on ühendussüsteemiga, mida on mugav kasutada. Balloonid sobivad ideaalselt kaasavõtmiseks matkale, piknikule, aiapeole, jahisõidule, autosuvilasse ning koduse gaasipliidi käitamiseks. Click - ja alusta grillimist!  Gaasigrilli puhul võiks arvestada seda, et gaasi kogust balloonis on  raske tuvastada ja et pidu katki ei jääks, oleks hea alati üks viiekilone balloon tagavaraks hoida.  Tarbijate köögid ja ka tarbimisharjumused on erinevad ja seepärast pakutakse müügipunktides erinevas taaras vedelgaasi, et igaüks leiaks valikust kaalult ja gabariitidelt enda vajadusteks sobiva ballooni.    Gaasi müügipunktid  AS Reola Gaas »  AS Eesti AGA »  AS Propaan »    Köökides kehtivad karmid  hügieeninõuded ja nõutavat puhtust aitavad hoida ka vedelgaasiseadmed, sest vedelgaas põleb puhtalt, ei erita tahma ja mürgiseid lendaineid.  Majapidamistes kasutatavate seadmete ohutus on iseenesestmõistetav. Käsitledes vedelgaasiballoone ja gaasiseadmeid nõuetekohaselt on õnnetuste tekkimise võimalus minimaalne.